Temeljem članka 55a. stavak 2. točka 12. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), Župan Osječko-baranjske županije donio je 1. veljače 2022. godine 


P R A V I L N I K

o preuzimanju pokroviteljstva
Osječko-baranjske županije


Članak 1.

Ovim Pravilnikom utvrđuju se kriteriji i postupak preuzimanja pokroviteljstva Osječko-baranjske županije (u daljnjem tekstu: Županija) nad akcijama i manifestacijama. 

Članak 2.

Pod akcijama i manifestacijama u smislu ovoga Pravilnika podrazumijevaju se znanstveni i stručni skupovi, sajmovi, izložbe, festivali, smotre, natjecanja, kongresi, konferencije i drugi oblici javnih priredbi odnosno događanja u području gospodarstva, poljoprivrede, okoliša, turizma, zdravstva, socijalne skrbi, znanosti, kulture, sporta i drugim područjima kao i događanja koja imaju jubilarni značaj, tradiciju ili humanitarno značenje na područnoj (regionalnoj) ili nacionalnoj razini, a čiji su organizatori fizičke ili pravne osobe.

Članak 3.

Županija može preuzeti pokroviteljstvo nad akcijama i manifestacijama iz članka 2. ovoga Pravilnika ako one sadržajem, ciljevima, brojem odnosno sastavom sudionika i značajem pridonose napretku pojedinog područja i promiču interes i ugled Županije odnosno Republike Hrvatske u zemlji i inozemstvu.

Članak 4.

Preuzimanje pokroviteljstva obuhvaća pravo korištenja imena Županije i njezinih znamenja (grba i zastave) te protokolarno sudjelovanje ovlaštenih predstavnika Županije u akcijama odnosno manifestacijama.

Pokroviteljstvo može obuhvatiti i dodjelu financijskih sredstava organizatoru akcije odnosno manifestacije.  

Članak 5.

Zahtjev za preuzimanjem pokroviteljstva podnosi se pisanim putem nadležnom upravnom tijelu Županije (u daljnjem tekstu: nadležno tijelo), najkasnije 30 dana prije dana održavanja akcije odnosno manifestacije iz članka 2. ovoga Pravilnika.

Iznimno od prethodnoga stavka, rok za podnošenje zahtjeva za preuzimanjem pokroviteljstva može biti i kraći u opravdanim situacijama. 

Članak 6.

Zahtjev za preuzimanjem pokroviteljstva podnosi se na propisanom obrascu, a sadrži podatke o organizatoru akcije odnosno manifestacije (OIB, adresu, podatke o odgovornim osobama i druge odgovarajuće podatke), obrazloženje razloga iz kojih se traži pokroviteljstvo, podatke o sadržaju, programu i mjestu događanja, sudionicima, ciljevima, svrsi i važnosti akcije odnosno manifestacije i druge podatke kojima će organizator potkrijepiti ispunjavanje kriterija iz članka 3. ovoga Pravilnika te podatke o izvorima financiranja akcije odnosno manifestacije te podatke o zatraženim i prihvaćenim pokroviteljstvima.
Ukoliko zahtjev za preuzimanjem pokroviteljstva obuhvaća i zahtjev za dodjelom financijskih sredstava organizatoru akcije odnosno manifestacije, istom se obvezno prilaže i financijski plan akcije odnosno manifestacije.

Članak 7.

Nadležno tijelo će razmotriti zahtjev za preuzimanjem pokroviteljstva bez odgode, a najkasnije u roku od osam dana od primitka zahtjeva, te će utvrditi jesu li ispunjeni kriteriji iz članaka 2., 3. i 5. ovoga Pravilnika.

Nadležno tijelo dužno je, prilikom razmatranja zahtjeva za preuzimanjem pokroviteljstva, utvrditi izvršava li uredno organizator pojedine akcije odnosno manifestacije obveze prema proračunu Županije odnosno utvrditi nepostojanje duga prema proračunu Županije.

Ukoliko su prethodno navedeni kriteriji ispunjeni, nadležno tijelo će obrazloženi prijedlog s podacima o ispunjavanju kriterija, uputiti županu na razmatranje.

Nadležno tijelo će, ukoliko utvrdi da nisu ispunjeni kriteriji za preuzimanje pokroviteljstva Županije iz stavaka 1. i 2. ovoga članka, odbiti zahtjev za pokroviteljstvom i o tome obavijestiti organizatora i župana.

Članak 8.

	Odluku o preuzimanju pokroviteljstva nad akcijama odnosno manifestacijama iz članka 2. ovoga Pravilnika u ime Županije donosi župan.

Članak 9.

Ukoliko se odlukom iz članka 8. ovoga Pravilnika dodjeljuju i financijska sredstva organizatoru akcije odnosno manifestacije, odluka obavezno sadrži iznos odobrenih financijskih sredstava kao i njihovu namjenu odnosno vrstu troškova te će se, u svrhu uređenja međusobnih prava i obveza između organizatora i Županije, sklopiti ugovor. 

Dodjela financijske potpore iz prethodnoga stavka izvršit će se na način da Županija umjesto organizatora plati troškove koji su prema njihovoj vrsti određeni odlukom.

Iznimno, kada se financijska potpora u okviru pokroviteljstva dodjeljuje organizatoru koji je registriran kao udruga, a koja ima isključivu nadležnost u području djelovanja i/ili zemljopisnog područja za koje se financijska sredstva dodjeljuju ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode odnosno koja je na temelju propisa izrijekom navedena kao provoditelj određene aktivnosti, financijska sredstva doznačit će se na IBAN udruge te će se, u svrhu uređenja međusobnih prava i obveza između organizatora i Županije, sklopiti ugovor. 

Članak 10.

	Zahtjev za sponzorstvom odnosno financijskom potporom organiziranju akcija odnosno manifestacija iz članka 2. ovoga Pravilnika ima karakter zahtjeva za preuzimanjem pokroviteljstva te se rješava prema odredbama ovoga Pravilnika, ukoliko programom javnih potreba ili drugim aktom o tome već nije odlučeno. 

Članak 11.

	Obrazac iz članka 6. ovoga Pravilnika njegov je sastavni dio i ne objavljuje se u ''Županijskom glasniku''.
Članak 12.

Danom stupanja na snagu ovoga Pravilnika prestaje važiti Pravilnik o preuzimanju pokroviteljstva nad akcijama i manifestacijama (''Županijski glasnik'' broj 3/08. i 3/13.).

Članak 13. 

Ovaj Pravilnik stupa na snagu osmog dana nakon objave u "Županijskom glasniku". 



KLASA: 024-02/22-05/2
URBROJ: 2158-02-22-2
Osijek, 1. veljače 2022.


	Župan
	Ivan Anušić


Obrazac

ZAHTJEV ZA PREUZIMANJEM POKROVITELJSTVA

(upisati naziv akcije/manifestacije)

	
I.
	OPĆI PODACI O ORGANIZATORU AKCIJE/MANIFESTACIJE 

	Ime i prezime/Naziv:
	

	Adresa (poštanski broj, mjesto, ulica i broj):
	

	Telefon (mobitel):
	
	
	
	

	Adresa e-pošte:
	

	Internetska stranica:
	

	OIB: 
	

	IBAN:
	

	Ime i prezime i OIB osoba ovlaštenih za zastupanje i dužnost koju obavlja:
	

	Godina osnutka:
	

	Broj iz Registra udruga:
	

	RNO broj (broj u Registru neprofitnih organizacija):
	

	Broj Rješenja o upisu u Sudski registar:
	

	Razlozi iz kojih se traži pokroviteljstvo:
	







	II.
	PODACI O AKCIJI/MANIFESTACIJI

	Naziv akcije/manifestacije:
	

	Sadržaj i program akcije/manifestacije (detaljan opis):



	Mjesto održavanja akcije/manifestacije:
	

	Navedite i opišite ciljeve koji se namjeravaju ostvariti provedbom akcije/manifestacije:



	Opišite svrhu odnosno važnost akcije/manifestacije:



	Tko su planirani sudionici koji će biti obuhvaćeni akcijom/manifestacijom (struktura, broj):



	Tražite li dodjelu financijskih sredstava u okviru pokroviteljstva (zaokružiti):
	
DA/NE
	


	Planirani izvori financiranja s iznosima (kratak opis):




	

	Iznos koji se traži od Osječko-baranjske županije 
	

	Jesu li za provedbu zatražena sredstva iz drugih izvora:
	DA/NE

	Ako je za provedbu zatražen iznos iz drugih izvora, koliko je i od koga:




	
	

	Ime i prezime i kontakt-telefon osobe odgovorne za provedbu programa/projekta: 
	
	




U ______________________, _____________ 20___.

______________________________
Ime i prezime osobe ovlaštene za zastupanje

MP
______________________________
	Potpis


Napomena: 
Ovom zahtjevu obvezno se prilaže i financijski plan akcije odnosno manifestacije, ukoliko zahtjev za preuzimanjem pokroviteljstva obuhvaća i zahtjev za dodjelom financijskih sredstava organizatoru.

Ovaj zahtjev mora biti potpisan i ovjeren od strane osobe ovlaštene za zastupanje  prema odgovarajućim službenim evidencijama (Registar udruga, sudski registar i sl.). 

